Lions speel weer hardlooprugbyKwagga Smith het op agtseman ’n drie gedruk. Foto: Lions Rugby Company. Die Welpies het toe die truuk gedoen. Ryno Herbst, Wandisile Smimelane en Kie. het weer vir driedrukvuur in die Lions se enjinkamer gesorg toe hulle vanmiddag ’n drieëfees teen die Jaguares in Johannesburg gewen het. Die tuisspan het sewe drieë gedruk en was in die 50ste minuut reeds met 47-13 voor, maar hulle het die voet van die versneller gehaal en die besoekers het ’n rits onbeantwoorde drieë gedruk. Die toekoms van die Johannesburgers lyk egter belowend en in Simelane, Herbst en Vincent Tshituka het hulle regte voetbôllers wat lus is vir hardlooprugby. Elton Jantjies het vroeg in die wedstryd sy 1 000ste Superrugby-punt aangeteken en hy was uiteindelik verantwoordelik vir 17 van sy span se punte. Marnus Schoeman het sy vierde drie vanjaar teen die Jaguares gedruk, terwyl Kwagga Smith se drie ’n spanjuweel was. Die Lions het weer hardlooprugby gespeel, maar hulle sal beslis aan hul verdediging moet skaaf indien hulle enigsins hoop om in hul vierde agtereenvolgende Super-eindstryd te speel. Lions: Drieë: Ryno Herbst, Elton Jantjies, Kwagga Smith, Wandisile Simelane, Marnus Schoeman, Courtnall Skosan (2). Doelskoppe: Jantjies (6) Jaguares: Drieë: Ramiro Moyano, Julian Montoya (2), Gaspar Baldunciel, Matias Moroni, Joaquin Tuculet. Doelskoppe: Joaquin Bonilla, Juan Mallia (2). Strafskoppe: Bonilla.